**Hallinto-oikeus: Aluehallintoviraston päätös ampuma-asein harjoitettavan metsästyksen rajoittamisesta Lapissa oli lainmukainen**

Asiassa oli kysymys siitä, oliko Lapin aluehallintovirasto voinut Metsähallituksen hakemuksesta kieltää metsästyslain 23 §:n nojalla yleisen turvallisuuden vuoksi viiden vuoden ajaksi ampuma-aseilla harjoitettavan metsästyksen Inarin, Sodankylän, Sallan ja Posion kunnan sekä Rovaniemen kaupungin eräillä virkistyskäytössä olevilla alueilla, joihin alueisiin on sisältynyt muun muassa Urho Kekkosen kansallispuistossa sijaitsevia alueita. Kyseisillä alueilla on metsästyslain ja Urho Kekkosen kansallispuistosta annetun lain ja asetuksen nojalla kuntalaisilla metsästysoikeus. Kielto ei koskenut hirvenajoa, pienpetojen loukku- tai rautapyyntiä eikä siihen liittyvää lopetusaseen käyttöä, suurpetojen metsästyslain 41 §:n nojalla tapahtuvaa vahinkoperusteista poikkeuslupapyyntiä eikä alueella olevan haavoittuneen riistaeläimen jäljittämistä tai lopettamista.

Hallinto-oikeus jätti tutkimatta muun muassa alueen kuntien, riistanhoitoyhdistysten, metsästysseuran ja saamelaisten yhteistyöjärjestön valitukset puuttuvan valitusoikeuden vuoksi. Hallinto-oikeus katsoi, että Metsähallitus oli toimivaltainen tekemään metsästyksen rajoittamista koskevan hakemuksen eikä aluehallintovirasto ollut ylittänyt toimivaltaansa päättäessään rajoituksen kestoksi viisi vuotta. Aluehallintoviraston ei myöskään ollut tarpeen varata tilaisuutta tulla kuulluksi asiassa muille kuin metsästyslain 8 §:ssä tarkoitetuille metsästysoikeuden haltijoille ja päätöksessä mainituille viranomaisille.

Hallinto-oikeus katsoi, että rajoituksen kohteena olevilla alueilla liikutaan yleisesti läpi vuoden ja kävijämäärät ovat merkittävän suuria. Näin ollen ampuma-asein tapahtuva metsästys on omiaan aiheuttamaan alueilla huomattavaa vahingon vaaraa. Metsästyksen rajoittamista koskeva päätös kohdistuu vain kävijämääriltään vilkkaimmille alueille, joiden pinta-ala ei ole kovin suuri. Aluehallintoviraston asettaman määräaikaisen ampuma-asein tapahtuvan metsästyksen rajoittamisen ei voitu katsoa rajoittavan metsästystä enempää kuin on tarpeen rajoituksen tarkoituksen saavuttamiseksi. Metsästyksen rajoittaminen ei loukannut perustuslain 17 §:n 3 momentissa saamelaisille turvattua oikeutta oman kulttuurin ylläpitämisen ja kehittämiseen.

Lisätiedot: hallinto-oikeuden esittelijä Hanna-Leena Lakovaara p. 029 564 2834

*Liite* Pohjois-Suomen hallinto-oikeuden päätös